送李去病楊元老
作者：强至
朝代：宋

paragraphs: 君王赫怒超前古，威令風馳奮皇武。
將士咸懷敵愾心，桓桓孰可當貔虎。
岷峨橫抹西南坤，河池散關當北門。
堅城高寨礙飛鳥，天兵百萬方雲屯。
給軍自古資巴蜀，接軫連檣轉芻粟。
正須將漕得其人，賦役平均軍食足。
三分才具超常倫，不獨摛藻追淵雲。
究宣德意可預見，抉剔奸蠹蘇疲民。
使星入蜀今重應，芒寒色正相輝映。
川合東西幾萬家，佇瞻玉節交相慶。
行聞盡錄平戎功，給餉正與提兵同。
紫泥封詔看西去，歸來聯騎朝王宮。